Kaflaheitin bera öll með sér vísanir til mikilla breytinga á íslensku þjóðfélagi vegna aukinna alþjóðlegra tengsla , ferða - og tækniþróunar . Embætti ríkislögreglustjóra sendi um áramótin frá sér gagnmerka stefnumiðaða greiningarskýrslu um umhverfi löggæslu á Íslandi árin 2020 - 2024 ( desember 2019 ) . Í inngangi skýrslunnar segir að til þessa hafi í greiningarskýrslum embættisins almennt verið litið til 6 til 24 mánaða . Í þessari skýrslu er hins vegar litið til fimm ára ( til ársloka 2024 ) . Skýrslan er unnin af greiningardeild embættisins ásamt deild rannsóknar og þróunar og almannavarnadeild . Þegar fjallað er um breytingar í starfsumhverfi lögreglu eru þetta fyrirsagnir á einstökum köflum : Hlýnun jarðar / loftslagsbreytingar ; Neyðarástand – náttúruvá ; Samfélagsbreytingar ; Fólksfjölgun og flutningar á heimsvísu ; Umsóknir um alþjóðlega vernd ; Skipulögð glæpastarfsemi ; Félagslegur margbreytileiki ; Tæknibreytingar – Tölvu - og netglæpir . Kaflaheitin bera öll með sér vísanir til mikilla breytinga á íslensku þjóðfélagi vegna aukinna alþjóðlegra tengsla , ferða - og tækniþróunar . Stjórn á sumu er í höndum íslenskra yfirvalda en í öðrum tilvikum verða þau að laga sig að óhjákvæmilegri þróun . Til marks um hið fyrrnefnda má nefna þetta sem segir á bls. 11 í skýrslunni : „ Í ágústmánuði 2017 gekk í gildi reglugerð dómsmálaráðherra um meðferð umsókna fólks frá „ öruggum ríkjum “ ... Nánast samdægurs tók umsóknum um alþjóðlega vernd að fækka og varð samdrátturinn mjög mikill fram til loka árs 2017 . “ Þetta staðfestir þá skoðun að náið sé fylgst með öllum ákvörðunum íslenskra stjórnvalda af þeim sem skipuleggja hingað ferðir frá „ öruggum löndum “ eins og annars staðar frá . Ákvarðanir um þetta eru ekki teknar í neinu íslensku sérrými . Löggæslustarfið verður sífellt með sterkara alþjóðlegra svipmót og sameiginlegar aðgerðir lögregluliða margra þjóða undir forystu Europol ( Evrópulögreglunnar ) skipta æ meira máli . Aukin alþjóðavæðing löggæslu er nauðsynleg í baráttu við skipulagða glæpastarfsemi , mansal , peningaþvætti og annað sem ber hátt í umræðum hér á landi . Þessi skýrsla um framtíðarumhverfi löggæslu ætti að verða til umræðu á alþingi nú þegar hugað er að skipulagi lögreglunnar og dómsmálaráðherra hefur boðað tillögur um breytingar á því . Góð reynsla af því að hafa íslenskan tengifulltrúa hjá Europol í Haag ætti að verða stjórnvöldum hvatning til að senda íslenskan fulltrúa til starfa hjá Eurojust í Haag , það er evrópska saksóknaraembættinu . Þá er nauðsynlegt að huga að lagaumgjörð um forvirkar heimildir lögreglu til að hún standi jafnfætis erlendum samstarfsaðilum og njóti nauðsynlegs trausts þeirra .